<classify> MAANDALIZI ya Jukwaa la Fursa za Biashara na Uwekezaji mkoani Lindi yanazidi kupamba moto na mkoa huo umeanza kuandaa mikutano ya kuhamasisha ushiriki wa wadau wakiwemo wajasiriamali.Jukwaa hilo limeandaliwa na Kampuni ya Magazeti ya Serikali TSN kwa kushirikiana na Ofisi ya Mkuu wa Mkoa wa Lindi na linatarajiwa kufanyika kuanzia Machi 25 hadi 27, mwaka huu na kufunguliwa na Makamu wa Rais, Samia Suluhu Hassan. TSN inachapisha magazeti ya HabariLeo, Daily News, SpotiLeo na Daily News na HabariLeo Digitali.Tayari Mkuu wa Mkoa wa Lindi, Godfrey Zambi juzi aliandaa mkutano uliowakutanisha watumishi wa halmashauri zote za mkoa huo wakiwemo wakurugenzi watendaji, wakuu wa wilaya, wenyeviti wa halmashauri, makatibu tawala wa wilaya pamoja na maofisa wa idara mbalimbali. Katika mkutano huo, kila halmashauri ilipatiwa fursa ya kuandaa taarifa zinazoibua fursa zilizopo katika maeneo hayo ikiwemo vivutio vya uwekezaji na biashara.Mkuu wa Wilaya ya Ruangwa, Hashim Mgandilwa alibainisha fursa zilizopo katika wilaya yake zinazohitaji uwekezaji wa kutosha kuwa ni pamoja na ardhi, viwanda lakini pia madini. Hapa ndipo kwenye madini maalumu ya grafaite yanayotumika kutengeneza betri za magari, simu, kompyuta, injini za ndege na vifaa vya umeme. Hii ni fursa tunayoisubiri kuitangaza kwa hamu kupitia jukwaa hili, alieleza Mgandilwa.Zambi aliwataka watumishi hao kuhakikisha jukwaa hilo linafanyika kwa tija ikiwa ni pamoja na kuhakikisha wanatabainisha maeneo yote yanayohitaji uwekezaji lakini pia yenye fursa za kibiashara. Hapa fursa nziko nyingi, tunahitaji uwekezaji katika viwanda, fukwe, lakini pia elimu, madini maana Lindi ni mkoa wenye madini na vito vya aina zote, tuna bahari sekta ya uvuvi bado haifanyi vizuri na tunahitaji uwekezaji katika majengo hasa hoteli na nyumba za kisasa za kupangisha, alieleza.Baada ya mkutano huo, mkoa huo pia jana uliandaa mkutano uliowakutanisha wajasiriamali na taasisi mbalimbali kwa ajili ya kujadili namna ya kushiriki vyema kwenye jukwaa hilo. Taasisi zilizoalikwa kwenye mkutano huo ni vyama vya ushirika, Chuo cha Elimu na Mafunzo ya Ufundi Veta, Shirika la Viwanda Vidogo Sido, Taasisi ya Agha Khan, Jukwaa la Uwekezeshaji Wanawake Kiuchumi, Mfuko wa Maendeleo ya Jamii Tasaf na Umoja wa Wajasiriamali.  <topic>: kitaifa 